ΓΡΑΠΤΗ ΕΡΩΤΗΣΗ P-3356/97 υποβολή: Gunilla Carlsson (PPE) προς την Επιτροπή (16 Οκτωβρίου 1997)

Θέμα: Μεταρρύθμιση στο σουηδικό ενεργειακό τομέα

Τον Ιούνιο του τρέχοντος έτους η Βουλή της Σουηδίας έλαβε απόφαση όσον αφορά την ενεργειακή πολιτική της Σουηδίας. Η απόφαση αυτή συνεπάγεται μεταρρύθμιση του εγχωρίου ενεργειακού συστήματος. Στο πλαίσιο αυτό η σουηδική κυβέρνηση εξέφρασε την άποψη ότι η προμήθεια ηλεκτρικού ρεύματος πρέπει να βασίζεται κυρίως σε εγχώρια παραγωγή. Η Βουλή της Σουηδίας θα πρέπει τώρα να ασχοληθεί με νομοσχέδιο που συνεπάγεται μεταξύ άλλων ότι τα δικαιώματα εκμετάλλευσης για νέες γραμμές σύνδεσης με το εξωτερικό εκχωρούνται αποκλειστικά από την κρατική επιχείρηση Svenska Kraftnδt. Το μονοπώλιο καλύπτει όλες τις διασυνδέσεις χωρίς εξαίρεση (τόσο εθνικές όσο και διεθνείς). Η μεταρρύθμιση θα έχει ως αποτέλεσμα ότι η κρατική επιχείρηση Svenska Kraftnδt θα αποκτήσει το μονοπώλιο για τις νέες καλωδιακές συνδέσεις με το εξωτερικό.

Η σουηδική απόφαση για τη μεταρρύθμιση του σουηδικού ενεργειακού συστήματος ενδέχεται να σημαίνει ότι η Σουηδία επιχειρεί να αποφύγει την τήρηση των υποχρεώσεών της που απορρέουν από τη Συνθήκη και ταυτόχρονα ότι ενεργεί κατά της ελευθέρωσης της αγοράς ηλεκτρικού.

Μπορεί η Επιτροπή να ανακοινώσει:

1. εάν θεωρεί ότι υπάρχει λόγος να λάβει μέτρα κατά ενός κράτους μέλους που μονοπωλεί νέες καλωδιακές συνδέσεις για το ενδοκοινοτικό εμπόριο ηλεκτρικής ενέργειας;

2. αν προτίθεται να εκπονήσει οδηγία βάσει του άρθρού 90,3 για να διασφαλίσει ότι δεν θα προτιμούνται αδικαιολογήτως δημόσιες επιχειρήσεις εις βάρος ιδιωτικών εταιρειών, όταν προκύπτει σαφώς ότι ένα κράτος μέλος αμελεί τις κοινοτικές του υποχρεώσεις που απορρέουν από την οδηγία 96/92 η οποία αποβλέπει στην ελευθέρωση της ευρωπαϊκής αγοράς ηλεκτρικής ενέργειας;

Απάντηση του κ. Παπουτσή εξ ονόματος της Επιτροπής (12 Νοεμβρίου 1997)

Πέραν των κατωτέρω παρεχομένων ενδείξεων, η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση στη γραπτή ερώτηση H -724/97 του κ. Virgin, κατά την ώρα των ερωτήσεων στην τμηματική σύνοδο ((Πλήρη πρακτικά του Ευρωπαϊκού Κοινοβουλίου (Οκτώβριος 1997). )) του Ευρωπαϊκού Κοινοβουλίου του Οκτωβρίου του 1997.

Η λειτουργία της εσωτερικής αγοράς ηλεκτρισμού διέπεται από την οδηγία 96/92/ΕΚ της 19ης Δεκεμβρίου 1996 σχετικά με τους κοινούς κανόνες για την εσωτερική αγορά ηλεκτρισμού ((EE L 27 της 30.1.1997. )). Η οδηγία άρχισε να ισχύει στις 19 Φεβρουαρίου 1997 και η Σουηδία διαθέτει περίοδο δύο ετών για να εφαρμόσει τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθεί με την οδηγία.

Προκειμένου να εξασφαλίσει την έγκαιρη και ορθή εφαρμογή της οδηγίας, η Επιτροπή συνεργάζεται στενά με τις σουηδικές αρχές, καθώς και με όλα τα άλλα κράτη μέλη. Η συνεργασία αυτή πραγματοποιείται μέσω διμερών επαφών με τις διοικήσεις, συμπεριλαμβανομένων των κανονιστικών αρχών, καθώς και μέσω πολυμερών συνεδριάσεων.

Η οδηγία καθορίζει τους κανόνες οργάνωσης και λειτουργίας του τομέα της ηλεκτρικής ενέργειας, της πρόσβασης στην αγορά, τα κριτήρια και τις διαδικασίες για τις προσκλήσεις υποβολής προσφορών και την έκδοση αδειών, καθώς και τις υπηρεσίες που παρέχουν τα συστήματα. Δεν ρυθμίζει την ιδιοκτησία του δικτύου διανομής και δεν υποχρεώνει τα κράτη μέλη να ανοίξουν τον ανταγωνισμό για την κατασκευή νέων ηλεκτροφόρων γραμμών στα κράτη μέλη και μεταξύ αυτών.

Ωστόσο, το άρθρο 21 της οδηγίας ορίζει ότι η παραγωγή ηλεκτρικής ενέργειας και οι επιχειρήσεις προμήθειας ηλεκτρικού ρεύματος, στις περιπτώσεις κατά τις οποίες τα κράτη μέλη επιτρέπουν την ύπαρξή τους, δύνανται να εφοδιάζουν τις εγκαταστάσεις τους, τις θυγατρικές εταιρείες τους, καθώς και επιλέξιμους πελάτες, με απευθείας σύνδεση. Η κατασκευή απευθείας συνδέσεων θα στηρίζεται στο σύστημα έκδοσης αδειών, βάσει αντικειμενικών και μη διακριτικών κριτηρίων. Η άδεια είναι δυνατόν να συναρτάται με την προηγούμενη άρνηση προσβάσεως στις υφιστάμενες γραμμές, λόγου χάριν λόγω ελλείψεως δυναμικότητας. Με την διάταξη αυτή (άρθρο21 παράγραφος 4), οι παράλληλες γραμμές ηλεκτρισμού είναι δυνατόν να αποφευχθούν εφόσον υπάρχει επαρκής δυναμικότητα.

Βάσει του άρθρου 26 της οδηγίας, η Επιτροπή θα παρακολουθεί την εφαρμογή της οδηγίας και θα υποβάλει έκθεση για την προκύπτουσα πείρα από την λειτουργία της εσωτερικής αγοράς ηλεκτρισμού, προκειμένου να δοθεί δυνατότητα στο Ευρωπαϊκό Κοινοβούλιο και στο Συμβούλιο να εξετάσουν, εν ευθέτω χρόνω, την σκοπιμότητα ενός περαιτέρω ανοίγματος της αγοράς, από το έτος 2006. Η εν λόγω έκθεση θα διαλαμβάνει όλες τις πλευρές της λειτουργίας της εσωτερικής αγοράς ηλεκτρισμού.